Tilapäistä suojelua saavat henkilöt voivat hakeutua vapaan sivistystyön oppilaitoksiin samoin edellytyksin kuin Suomen kansalaiset.
Vapaassa sivistystyössä järjestetty kotouttava suomen/ruotsin kielen koulutus on tilapäistä suojelua saavalle opiskelijalle maksutonta, jos kunta tai TE-toimisto laatii hänelle kotoutumissuunnitelman, johon kyseinen koulutus hyväksytään. Oppilaitoksen ylläpitäjä saa koulutuksesta sadan prosentin valtionosuusrahoituksen.
Mikäli henkilölle ei ole laadittu kotoutumissuunnitelmaa, vapaan sivistystyön koulutuksena järjestetty suomen/ruotsin kielen koulutus on lähtökohtaisesti maksullista. Jos henkilölle on myönnetty kotikunta Suomessa, kansalaisopistoilla, kansanopistoilla ja opintokeskuksilla on mahdollisuus käyttää Opetushallituksen myöntämiä opintoseteliavustuksia opiskelijamaksujen alentamiseen tai poistamiseen.